Charlotte Fischer (RV), 2006-03-29:
Internationaliseringen er sådan set forudsætningen for, at vores universiteter kan blive så attraktive og dygtige, som vi gerne vil have, for hvis vi skal fastholde dygtige danske studerende, er det vigtigt, at vi skaber internationale miljøer på universiteterne, der er attraktive, og det er vigtigt, at vi er i stand til at tiltrække dygtige udenlandske forskere og lærerkræfter, og samtidig er det vigtigt, at vi selv får mulighed for at komme ud i verden.
Her er vi enige i Socialdemokraternes hensigter.
De er jo netop, at vi skal være meget mere ambitiøse i dag, end vi har været hidtil.
Der, hvor diskussionen er i dag, er jo vedrørende spørgsmålet om midlerne.
Er det lige præcis de rigtige midler og den rigtige dosering, som der lægges op til?
Vi synes både, der er godt og skidt.
Bolsjerne er lidt blandede, synes vi, når vi kigger på det, der er i Socialdemokraternes forslag.
Det første element er, at vi skal have identificeret de barrierer, der i dag måtte være, for, at universiteterne kan blive mere internationaliserede end i dag.
Der synes vi, at det er en rigtig god idé at gå ind lidt mere systematisk og kigge på, hvad det er for nogle barrierer, der er for, at universiteterne kan udbyde uddannelser i udlandet.
Vi synes, der er andre centrale barrierer end måske lige dem, Socialdemokraterne peger på.
Der er f.eks. det her med, at udenlandske studerende i dag får alt for sent besked.
Det sker i slutningen af juni, når de faktisk skal starte allerede i september.
Noget af det kan måske virke lidt banalt, men det er faktisk rigtig vigtigt for, at det hele glider og man skaber nogle universiteter, der er gearede til at tage imod udenlandske studerende.
Det er også vigtigt, at universiteterne f.eks. skaber miljøer, så udenlandske studerende, forskere osv. føler sig godt tilpas.
Vi har fået en mail fra en forsker, der gør opmærksom på, at det indimellem faktisk kan være rigtig svært at komme til et dansk universitet, fordi man føler, man lander i et stort hul, hvor man ikke socialt rigtig har noget at gøre godt med og egentlig føler sig lidt fortabt.
Sådan nogle ting, som hører til i den mere bløde ende, er faktisk rigtig vigtige for, at vi kan være gode til at tiltrække udenlandske kræfter.
Vi synes, det er helt naturligt, at internationaliseringen indgår i universiteternes udviklingskontrakter, hvad den jo allerede gør, og vi er også parate til at knytte penge til det.
Målet om, at halvdelen af alle færdiguddannede kandidater skal have været en tur i udlandet, synes vi er et fint og godt mål.
Men spørgsmålet er, om den her model, som Socialdemokraterne lægger op til, er den rigtige.
Jeg ved ikke, om Socialdemokraterne har regnet på, hvor mange penge vi taler om, som siver ud af universiteternes kasser.
Vi er lidt på udkig efter en ordning, der egentlig giver dem et større incitament, så de ikke bliver ramt på pengepungen.
Den ordning, Socialdemokraterne lægger op til, er også lidt bikset, synes vi, med den her omlægning, hvor de altså kan få pengene allerede fra starten og ikke som i dag, først når de studerende har bestået deres eksamener.
Vi synes, den er en lille smule bikset, og det er klart, at Socialdemokraterne så også er nødt til at stramme op på studieaktiviteten for at råde bod på det.
Vi synes, det er lidt bøvlet, og så kan man sige, at universiteterne jo allerede i dag har de muligheder for at stramme op, så det kunne de vel bare af sig selv gøre.
Er det noget, vi skal stille krav om centralt?
Vi er enige i, at man skal styrke markedsføringen, og det er ikke, fordi vi vil kommercialisere universiteterne.
Men jeg synes bare, vi er nødt til at tage udgangspunkt i den kendsgerning, som er, at vi befinder os på et stort globalt uddannelsesmarked, og hvis vi ikke kan både fastholde de dygtige danske unge på vores universiteter og tiltrække udenlandske, taber vi simpelt hen på længere sigt.
Det er en kendsgerning, vi bliver nødt til at tage højde for, så derfor er vi egentlig overordnet positivt stemt over for at styrke markedsføringen.
Vi synes bare, universiteterne selv skal stå for det.
Vi ser ikke nogen idé i at lægge det ind centralt.
Vi tror tværtimod på, at universiteterne skal have meget mere ansvar for at drive tingene selv.
Endelig til sidst vil jeg sige, at det med en fordobling af stipendierne er vi for.
Vi er også for at styrke det for de mindre udviklede lande, og der mener vi, at det skal være de dygtigste studerende, vi også går efter dér, men vi synes, det er fornuftigt at øremærke midlerne til netop de lande.